Vruntliken grot tovoren. Wethet, leven vrundes, wo myn knecht, desse jeghenwardighe breffwisere Lutke Gunner, hefft my bericht, dat he ghevangen wart in vorledenen tiiden unde syne schattinghe de is noch to Revele, alze he my berichthet hefft, unde de man, de ene ghevanghen hadde, de starff vor der tiit, dat de schattinghe tho Revele quam, alse vorschreven steyt. Nw let he sik des dunken, dat dar nummande beter recht tho en hebbe we[n] he to den 14 vate osemundes, de syne schattinghe was, alze dar vorgherørt is, nademe dat de man thovoren starff, de ene vanghen hadde, eer he de schattinghe utgheven scholde. So hebbe ik ene sunderghen ghevraghet darumme, we em syne schattinghe ghehindhert hefft; dar he my sus tho antwerdede, dat hebbet etlike dan van juwen stolbroders, de myt jw in deme radhe sin. Wnde he hefft my ghebeden vor sik tho biddende to juwer ersammicheit, dat me em dat sin volghen late, dar he recht ane is. Dar ik ok juwe leve vruntliken umme bidde unde dat gerne vorschulden wil in eneme gheliken edder grotteren myt jw edder den juwen, dar des behoff is. Nu nicht meer uppe desse tiit, men weset deme alweldighen Gode bevolen. Schreven to Abo in sunte Margaretan daghe, under mynem ingesegele etc. Johannes Kropelin. Adress: An der ersamen rat der stat Revele, synen guden vrunden, myt werdicheit kome dusse breff etc.